Становище

на дисертационния труд на Йоанна Бенчева на тема „Хранене и диететика във византийско-балканския свят X-XV век“

Безспорна истина е, че развитието на византологията оставя малко пространство за новаторски подходи. Изследвано е на практика всичко. Напоследък вниманието все повече се насочва към проблеми на ежедневието. Това е нормално от гледна точка на изчерпването на наративите като информация и поради обстоятелството, че византийският свят е достатъчто информативен. В този смисъл дисертационният труд на г-жа Йоанна Бенчева е съответен на модерните тенденции във византологията и балканистиката. Нещо повече. Той е приносен не само за българските условия, но и за световното развитие на науката за Византия и Балканите.

Защо смятам така? Първо, в научен оборот са вкарани малко използвани извори. Анализирана е оскъдната информация дори и в такива извори, чиято цел не е да обсъждат храненето и диететиката. Второ, тези извори са изключително разнообразни. Не се наемам да ги изброявам, тъй като това е сторено акуратно от г-жа Бенчева. За България това не е често срещано явление. Предпочита се активна работа с еднотипни извори. Кандидатът за „доктор“ очевидно няма проблеми с тяхното оползотворяване. Трето, дисертацията съчетава конкретна информация с теоретични разяснения по науката за храненето. Това показва качествен комплексен подход. Четвърто, дисертацията съчетава проучванията върху византийската действителност с тази на всички съседни народи. Пето, дисертацията показва, че храненето и диатетиката са основна част от битовата култура както в миналото, така и сега.

Дисертацията има класическа структура от Увод, три глави, Заключение, Библиография и Приложения. Накратко: глава 1 е посветена на „Особености на ввизантийската диететика“. Направен е преглед на античното влияние и влиянията от Изток. Изтъкнати са промените, настъпили с налагането на християнството. Теорията на храненето е свързана с природните услови в ареала от Средиземноморието до областите с умерено и по-остро континентален климат на Балканите. В главата има части, които като че ли се отнасят до съвремението: напр. лакомията и затлъстяването. Това, според мен доказва, че в историческия процес винаги преобладава континуитета.

Втората глава „Храни и напитки“ е богата панорама на всико онова, което се пие и яде във Византия и на Балканите преди идването на новите култури от Америка. Използван е богат и разнообразен изворов материал. Информацията е толкова пълна, че и най-скрупольозния поглед не може да открие пропуски. Текстът показа колко прав е Фернан Бродел като твърди, че още от времето на неолита хората са знаели какво се яде в региона, който обитават. Мисля, че глава втора е същностната част на дисертационния труд.

Глава трета е посветена на храненето на отделните социални групи. Чрез храненето е направен същностен разрез на византийско-балканското общество, без да се пропуска нито една социална група. Тук са включени и „другите“: съседи, номади, пътешественици и др. Така се съчетават наблюдения върху вътрешната структура, погледната според храненето, влиянието на природните условия и взаимните влияния между отделните общества. Едва ли може да се посочи по-удачен пример за отлично боравене с историческата, кутурологичната и антропологичната информация.

Като свои основни приноси на дисертацията си г-жа Й. Бенчева е посочила два: анализ и систематизация на основните извори за храненето и диететиката във византийско балканския ареал през 10-15 в. и отделните храни са представени като съвкупост от диетологична, медицинска и кулурологична оценка. Това твърдение като че ли доказва поговорната „Колкото повече са плодовете, толкова повече дървото се навежда“. Казвам това, защото смятам, че приносите са много повече. Те са както същностни, така и конкретни. Практически всички обзори на ридове хвани, хранителни навици, етикети и др. съдържат приносни елементи. На мнение съм, че рядко се срещат дисертации, които да съдържат в себе си толкова много приноси.

Библиографията е пределно пълна и аз не можах да открия в нея някакви пропуски. Авторефератът отразява правдиво съдържанието на дисертацията.

В заключение изразявам убедено мнението си, че дисертационния труд на г-жа Бенчева съдържа всички качества и приноси, за да бъде дадена на авторката й научната и образователна степен „доктор“. Тя може би идва малко късно, но за сметка на това съдържа много повече от онова, което се изисква от една докторска дисертация.

28.06.2018 г. Автор на становището:

/проф. дин Христо Матанов/